**Filmy v programe autobusov na cestách po Slovensku:**

**Eva Nová**, r. Marko Škop, SR/ČR, 2016, 106 min.

**Kobry a užovky**, r. Jan Prušinovský, ČR 2015, 111 min.

**Pelíšky**,r. Jan Hřebejk, ČR, 1999, 115 min. **Stratení v Mníchove**, r. Petr Zelenka, ČR, 2015, 105 min.

**Wilsonov**, r. Tomáš Mašín, SR/ČR, 2015, 115 min.

**PODROBNEJŠIE INFORMÁCIE K FILMOM A TVORCOM**

**Eva Nová** (SR/ČR, 2015, 106 min.)

**Scenár a réžia**: Marko Škop

**Kamera**: Ján Meliš

**Strih**: František Krähenbiel

**Hrajú**: Emília Vášáryová, Milan Ondrík, Anikó Vargová, Žofia Martišová a ďalší

Eva (Emília Vášáryová) je vyliečená alkoholička, ale pred rokmi bola známou herečkou. Teraz by urobila čokoľvek, aby znovu získala priazeň svojho syna (Milan Ondrík), ktorého pred rokmi opustila kvôli kariére. Na protialkoholickom liečení ju terapeuticky naformátovali, že život má zmysel, ale treba si dať veci do poriadku. Eva má strach, či to zvládne, ale chce zabojovať a napraviť niečo, na čo celé roky nemala odvahu, a vycestuje navštíviť svojho syna. Každý si vraj zaslúži druhú šancu. Otázne je, či niekedy už nie je neskoro... Film mal svetovú premiéru na MFF v Toronte, kde získal Cenu filmovej kritiky FIPRESCI. Na udeľovaní národných filmových cien Slnko v sieti 2016 získal päť ocenení za najlepší hraný film, scenár, réžiu a najlepší ženský herecký výkon pre Emíliu Vášáryovú a najlepší mužský herecký výkon pre Milana Ondríka.

**Marko Škop** (**\***1974) – scenárista, režisér, producent. Absolvoval žurnalistiku na Univerzite Komenského a dokumentárnu tvorbu na VŠMU v Bratislave. Nakrúcal dokumentárne filmy pre Slovenskú televíziu, TV Markíza či taliansku televíziu RAI. Jeho celovečerným režijným debutom je film *Iné svety* (2006), ktorý získal viacero ocenení, medzi nimi Cenu divákov a Zvláštne uznanie poroty na MFF Karlove Vary, aj Slnko v sieti za najlepší dokumentárny film. Jeho film *Osadné* (2009) sa dostal do výberu na IDFA Amsterdam, získal nomináciu na Griersonovu cenu na BFI London FF a Cenu pre najlepší dokument na MFF Karlove Vary. V roku 2013 režíroval 18 dielov chorvátskeho televízneho seriálu *Na terapiji*, u nás známeho ako formát HBO *Terapia*. *Eva Nová* (2015) je jeho úspešným debutom na poli celovečerného hraného filmu.

Linky: [**Oficiálna stránka filmu Eva Nová**](http://www.artileria.sk/sk/katalog/eva_nova/uvod/) / [**Stránka filmu 2**](http://www.asfk.sk/film/eva-nova) / [**Trailer Eva Nová**](https://www.youtube.com/watch?v=YJ4CB3Y7DhQ)

**Kobry a užovky** (ČR, 2015, 111 min.)

**Réžia**: Jan Prušinovský

**Scenár:** Jaroslav Žváček

**Kamera**: Petr Koblovský

**Strih**: Lukáš Opatrný

**Hrajú**: Matěj Hádek, Kryštof Hádek, Jan Hájek, Lucie Polišenská, Lucie Žáčková, Jana Šulcová, David Máj, Věra Kubánková a ďalší

Užovka (Matěj Hádek) je stratený vo vlastnom živote. Napriek tomu, že má už skoro štyridsať, nemá babu ani prácu, pričom cíti, že má poslednú šancu sám niečo so sebou urobiť. Najbližšiu príležitosť rozhodne nehodlá premárniť. Jeho brat Kobra (Kryštof Hádek) je magor, nezodpovedné dieťa a feťák. Býva s večne opitou matkou (Jana Šulcová), vykráda chatky a zo všetkého najradšej stavia vzdušné zámky. Vo chvíli, keď to vyzerá tak, že Užovka by konečne mohol byť šťastný, na scéne sa objaví Kobra. Užovka sa mu rozhodne dať poriadnu lekciu, ale situácia sa, žiaľ, vymkne spod kontroly... Film minulý rok súťažil na MFF Karlove Vary a Kryštof Hádek získal Cenu za mužský herecký výkon. Na udeľovaní výročných cien Český lev 2016 získal šesť ocenení za najlepší hraný film, réžiu, kameru, najlepší mužský herecký výkon v hlavnej úlohe (Matěj Hádek), vo vedľajšej úlohe (Kryštof Hádek) a najlepší ženský herecký výkon vo vedľajšej úlohe (Lucie Žáčková).

**Jan Prušinovský** (\*1979) – režisér, scenárista, producent, herec. Štúdium scenáristiky a dramaturgie na pražskej FAMU absolvoval v treťom ročníku scenárom *František je děvkař*, ktorý sa stal aj jeho celovečerným hraným debutom. V roku 2009 nakrútil pre televíziu Nova komediálny seriál *Okresní přebor.* Úzko spolupracoval aj na televíznych sériách *Soukromé pasti* a *Nevinné lži.* V roku 2012 režíroval filmový prequel seriálu *Okresní přebor* s podtitulom *Poslední zápas Pepika Hnátka* s Miroslavom Krobotom v hlavnej úlohe, ktorý s úspechom premietal aj Bažant Kinematograf. Spolu s Miroslavom Krobotom a scenáristom Petrom Kolečkom nakrútil pre Českú televíziu autorský komediálny seriál *Čtvrtá hvězda*.

Linky: [**Oficiálna stránka filmu Kobry a užovky**](http://www.kobryauzovky.cz) / [**Trailer Kobry a užovky**](https://www.youtube.com/watch?v=zof8CixiKb8&feature=youtu.be)

**Pelíšky** (ČR, 1999, 115 min.)

**Réžia**: Jan Hřebejk

**Scenár:** Petr Jarchovský

**Kamera**: Jan Malíř

**Strih**: Vladimír Barák

**Hrajú**: Miroslav Donutil, Jiří Kodet, Simona Stašová, Emília Vášáryová, Eva Holubová, Boleslav Polívka, Stella Zázvorková, Jiří Krejčík, Jaroslav Dušek, Michael Beran, Kristýna Nováková, Ondřej Brousek, Boris Hybner a ďalší

Kultový film *Pelíšky* je príbehom jednej historickej generácie od starnúcich rodičov cez dospievajúcu mládež až po malé deti. Dej filmu sa odohráva na konci 60. rokov s krátkym epilógom presahujúcim do 70. rokov minulého storočia v pražskej štvrti, kde v jednej dvojposchodovej vile žijú dve rodiny – Šebkovci a Krausovci. Otec Šebek (Miroslav Donutil), prostoduchý, ale dobrácky dôstojník z povolania, je zástancom politického režimu i vlastnej neomylnosti. Elegantný otec Kraus (Jiří Kodet) je naopak ako bývalý odbojár s trpkou vojnovou skúsenosťou zarytým opozičníkom a tiež je presvedčený, že má za každých okolností pravdu. Niet sa čo čudovať, že sa veľmi nemajú v láske. Mozaikovité rozprávanie paralelných životných osudov troch generácií mužov a žien vo zvláštnom období našich dejín v roku 1968 charakterizujú jemná poetika a vtipný nadhľad. *Pelíšky* sa opakovane umiestňujú v rôznych diváckych anketách na popredných miestach ako najlepšia česká komédia všetkých čias a mnohé z dialógov filmu zľudoveli. Film vznikol na motívy knihy Petra Šabacha *Hovno hoří* a premietal sa v programe historicky prvého ročníka Bažant Kinematografu v roku 2003*.*

**Jan Hřebejk** **(**\***1967)** – režisér, scenárista, herec. Vyštudoval dramaturgiu a scenáristiku na pražskej FAMU. Úspech zaznamenal v roku 1993 s muzikálom Šakalí léta, ktorý získal štyroch Českých levov, vrátane kategórie najlepší film. Scenár k nemu napísal Hřebejkov súputník Petr Jarchovský, ktorý s ním spolupracoval aj na ďalších filmoch. V programe Bažant Kinematografu sme už uviedli jeho filmy *Pupendo* (2003), *Horem pádem* (2004), *Kráska v nesnázích* (2006), *Medvídek* (2007), *U mě dobrý* (2008), *Kawasakiho ruže* (2009) či žánrovo odlišné snímky *Nevinnosť* (2011) a *Zakázané uvoľnenie* (2014). Jeho v poradí sedemnásty a prvý majoritne slovenský film *Učiteľka* nakrúcal minulé leto v Bratislave. Film po svetovej premiére v hlavnej súťaži na MFF Karlove Vary 2016 slávnostnou predpremiérou 13. júla otvorí premietania Bažant Kinematografu na Magio pláži v Bratislave a 21. júla vstúpi do slovenských aj českých kín.

Linky: [**Oficiálna stránka filmu Pelíšky**](http://www.tha.cz/pelisky-film.html) / [**Trailer Pelíšky**](https://www.youtube.com/watch?v=CwQOncE8O6k)

**Stratení v Mníchove** (ČR, 2015, 105 min.)

**Scenár a réžia**: Petr Zelenka

**Kamera**: Alexander Šurkala

**Strih**: Vladimír Barák

**Hrajú**: Martin Myšička, Tomáš Bambušek, Marek Taclík, Marcial Di Fonzo Bo, Stanislas Pierret, Jana Plodková, Miroslav Škultéty, Václav Neužil, Jiří Rendl, Jitka Schneiderová a ďalší

Sir „P“ je deväťdesiatročný papagáj sivý, ktorý kedysi patril Édouardovi Daladierovi. Na pozvanie riaditeľa Francúzskeho kultúrneho inštitútu sa v roku 2008 ako živá relikvia z čias Mníchovskej dohody ocitne v Prahe. Sir „P“ po Daladierovi jeho hlasom dodnes opakuje niektoré dôležité vety a prehlásenia. Papagája za dramatických okolností unesie český novinár Pavel (Martin Myšička) a na základe papagájových kontroverzných citácií Daladiera rozpúta medzinárodný škandál. To je však len polovica príbehu. Ďalšie dve tretiny tvorí „film o filme“ – hodinový hraný dokument zo zákulisia nakrúcania, ktoré spúšťa špirálu nepríjemností a poukazuje na české povahové rysy, stereotypy a mýty o národnej povahe. Film na udeľovaní cien Český lev 2016 získal dve ocenenia (scenár, strih). Produkoval ho David Ondříček, ktorý v minulosti podľa Zelenkovho scenára nakrútil divácky hit *Samotári* (2000).

**Petr Zelenka** (**\*1967**) – scenárista, režisér, herec. Po absolvovaní FAMU pôsobil ako dramaturg vo filmovom štúdiu Barrandov. V roku 1996 nakrútil mystifikačný dokument *Mňága – Happy End*, o rok neskôr hraný debut *Knoflíkáři*, ktorý získal cenu Tiger Award na MFF Rotterdam a štyri České levy, vrátane cien za najlepší scenár, réžiu a najlepší film. Jeho nasledujúci film *Rok diabla* (2002) získal Krištáľový glóbus na MFF Karlove Vary a šesť Českých levov, vrátane ceny za najlepší film a réžiu. Po úspešnej komédii *Príbehy obyčajného šialenstva* (2005), ktorú uviedol aj Bažant Kinematograf, nakrútil v roku 2008 divadelnú drámu *Karamazovovci*, okrem iného ocenenú aj za najlepší film a najlepšiu réžiu cenou Český lev. S novým filmom *Stratení v Mníchove* podľa vlastného námetu a scenára sa Zelenka vrátil k filmovej réžii po siedmich rokoch.

Linky: [**Oficiálna stránka filmu Stratení v Mníchove**](http://ztracenivmnichove.cz/) / [**Trailer Stratení v Mníchove**](https://www.youtube.com/watch?v=YNz3riVbTlU)

**Wilsonov** (SR/ČR, 2015, 115 min.)

**Réžia**: Tomáš Mašín

**Scenár:** Marek Epstein

**Kamera**: Martin Štrba

**Strih**: Petr Mrkous

**Hrajú**: Jiří Macháček, Vojtěch Dyk, Táňa Pauhofová, Jan Kraus, Richard Stanke, Ľuboš Kostelný, Petr Čtvrtníček a ďalší

Píše sa rok 1919 a v jednom zapadnutom meste kdesi v strednej Európe, ktoré sa až príliš podobá na starú Bratislavu, začína primátor Dangl snívať svoj veľký sen. Plánuje pripojiť svoje mesto k USA a premenovať ho na Wilsonov. Všetko klape, až na jeden nepríjemný problém! V starej židovskej štvrti mesta vyčíňa tajomný vrah. Miestny policajný zbor je v koncoch, a preto prichádza špeciálna posila spoza oceánu. Príslušník americkej FBI Aaron Food (Jiří Macháček), špecialista na mafiu, drogy, komunistov, socialistov a inú zberbu, vyriešil už 513 vrážd a teraz pomôže aj Wilsonovu. Za svojho pomocníka si vyberie mladého a na prvý pohľad nie veľmi nádejného policajného čakateľa Kvída Eisnera (Vojtěch Dyk). Strhujúca naháňačka po stopách šialeného vraha sa môže začať. Výpravná komédia s detektívnou až hororovou zápletkou bola inšpirovaná poviedkou slovenského autora Michala Hvoreckého *Najhorší zločin vo Wilsonove* a nakrúcala sa koncom augusta 2014 aj v historickom centre Bratislavy.

**Tomáš Mašín** (**\*1966**) – režisér, scenárista, herec a scénograf. Vyštudoval AVU v Prahe, odbor grafika, maľba, konceptuálne umenie a nové médiá. V rokoch 1993 – 95 pracoval ako filmový architekt. Od roku 1999 pôsobí ako režisér reklamných spotov a videoklipov a za svoju tvorbu získal ocenenia na mnohých domácich a medzinárodných podujatiach. Tomáš Mašín je spoluautorom scenára k filmu *Šeptej* (1996) režiséra Davida Ondříčka. Ako filmový režisér debutoval v roku 2009 filmom *3 sezóny v pekle*, ku ktorému napísal i scenár, film získal troch Českých levov (kamera, zvuk, najlepší herecký výkon v hlavnej úlohe).

Linky: [**Oficiálna stránka filmu Wilsonov**](http://www.wilsonov.sk/#wilsonov-intro) / [**Trailer Wilsonov**](https://www.youtube.com/watch?v=Xk-ED5Q3wqo)

Informácie a podklady nájdete aj na: **[www.kinematograf.sk](http://www.kinematograf.sk)**